
Képviselő-testület 
2025. november 27-i rendes ülésére

Tisztelt Képviselő-testület!

Tárgy: 

A Zuglói ZRt. belső eljárásrendje Budapest Főváros XIV. kerület közhasználatú területein a Zuglói ZRt. által végzett fás szárú növények kivágásával kapcsolatos tájékoztató táblák kihelyezéséről

I. Előzmények

A közterületi fás szárú növények állapota, kezelése és kivágása évről évre jelentős közérdeklődésre tart számot Zuglóban. A Budapest Főváros XIV. Kerület Zugló Önkormányzata (a továbbiakban: Önkormányzat) számára kiemelten fontos, hogy a fakivágások átlátható, dokumentált és indokolt módon történjenek, és a lakosság előzetesen tájékozódhasson ezekről.

Az Önkormányzat Képviselő-testületének Klíma- és Környezetvédelmi Bizottsága a 38/2025. (IX. 22.) KKB határozatával (a továbbiakban: Bizottsági határozat) javasolta a Képviselő-testületnek, hogy támogassa
· a közhasználatú területen végzett fakivágásával kapcsolatos tájékoztató táblák kihelyezését, valamint
· a kivágás időpontjának és okának feltüntetését a www.zuglo.hu honlapon is.

Az Önkormányzat Képviselő-testülete a 312/2025. (IX. 25.) önkormányzati határozat elfogadásával egyidejűleg felkérte a Zuglói Városgazdálkodási Közszolgáltató Zártkörűen Működő Részvénytársaságot (a továbbiakban: Zuglói ZRt.), hogy alakítsa ki a Budapest Főváros XIV. kerület közhasználatú területein lévő fás szárú növények kivágásához kapcsolódó belső eljárásrendjét, amely tartalmazza a tájékoztatási kötelezettség végrehajtásának lépéseit is.

A Zuglói ZRt. a Bizottsági határozatot követően előkészítette az eljárásrend tervezetét, amelyben pontosította a feladatmegosztást, az egyes lépéseket és felelősöket, valamint a tájékoztatási folyamatot, amely a jelen előterjesztés 2. melléklete.

Az eljárásrend kidolgozása során a Zuglói ZRt. és a Budapest Főváros XIV. Kerület Zuglói Polgármesteri Hivatal (a továbbiakban: Polgármesteri Hivatal) Jegyzője egyeztetett több kérdésben, különösen a „közhasználatú területek” fogalmának értelmezése és az eljárás hatálya tekintetében.

A Polgármesteri Hivatal Jegyzője 2025. október 15-én kelt válaszában jelezte, hogy a tájékoztató táblák kihelyezését minden olyan esetben szükséges megvalósítani, ahol a fakivágás a Zuglói ZRt. kezelésében lévő fákra vonatkozik.

Más szervezetek által végzett munkák esetében (pl. Budapest Főváros Önkormányzata, közműszolgáltatók) a Zuglói ZRt. nem rendelkezik információval, így ezekről nem is várható el a tájékoztatás.

A Zuglói ZRt. előzetes becslése szerint havonta kb. 30–40 fakivágás történik közterületen, amelyek döntő többsége (kb. 90%) elöregedett, kiszáradt vagy balesetveszélyes egyed. A fennmaradó esetekben a kivágás indoka a súlyos mechanikai sérülés, ágbetörés vagy törzskár. A folyamat pontosítása és a tájékoztató tábla bevezetése új adminisztratív feladatokat keletkeztet, ezért szükség esetén humánerőforrás-átszervezés válhat indokolttá a zöldfelület-fenntartási területen.

II. Vélemények

Jogi szabályozási környezet:

Budapest Főváros XIV. Kerület Zugló Önkormányzata Képviselő-testületének a fás szárú növények védelméről, kivágásáról és pótlásáról szóló 43/2023. (XI. 30.) önkormányzati rendelete (a továbbiakban: Rendelet) tartalmazza a fás szárú növények védelmével, kivágásával és pótlásával kapcsolatos helyi előírásokat.

A Rendelet 5. § (1) bekezdése értelmében:
 „Az Önkormányzat tulajdonában álló közterületen fás szárú növény telepítését –, a Zuglói Városgazdálkodási Közszolgáltató ZRt.-vel egyeztetett fás szárú növények kivágását követő lakossági telepítések kivételével –, kizárólag a Zuglói Városgazdálkodási Közszolgáltató ZRt. végezheti/végeztetheti.”

A jelen előterjesztéshez kapcsolódó belső eljárásrend a Rendelet végrehajtását szolgálja, különös tekintettel a fakivágások előtti lakossági tájékoztatási kötelezettség egységes megvalósítására.

Zuglói Zrt. véleménye: A Zuglói ZRt. egyetért azzal, hogy a közhasználatú területeken végzett fakivágások előtt egységes és átlátható tájékoztatási gyakorlat kerüljön bevezetésre. A ZRt. fakivágási tevékenysége kizárólag élet- és balesetveszélyes, illetve elhalt fák eltávolítására irányul, ezért indokolt esetben a sürgősségi eljárásrend fenntartása szükséges. A tájékoztató táblák kihelyezése és az online információk közzététele a jelenlegi működési feltételek mellett megvalósítható, azonban a feladat ellátása többletadminisztrációt és szükség esetén belső munkaszervezési igazítást igényelhet.

Gazdasági Főosztály véleménye: Észrevételt nem tesz.

Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.

Általános Hatósági Osztály véleménye: Az előterjesztésben közölt adatok és információk alapján, az Általános Hatósági Osztály észrevételt nem tesz.


III. Bizottsági vélemények

Az előterjesztést a Klíma- és Környezetvédelmi Bizottság tárgyalja.


IV. Döntési javaslat
Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.
[bookmark: _Hlk208842744]A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései, valamint 50. §-a alapján egyszerű többséget igényel.

Budapest, 2025. november 12.


Rózsa András
polgármester

Mellékletek:

1. melléklet: Határozati javaslat;
2. melléklet: Fakivágások eljárásrendje;
3. melléklet: Fakivágások tábla terve;



Az előterjesztést készítette: 
Zuglói Városgazdálkodási Közszolgáltató Zártkörűen Működő Részvénytársaság
Műszaki Igazgatóság


1. melléklet az 123- …. /2025. előterjesztéshez
 
   Budapest Főváros XIV. Kerület Zugló Önkormányzata 
Képviselő-testülete
…. /2025. (…..) önkormányzati határozata

A Zuglói ZRt. belső eljárásrendje Budapest Főváros XIV. kerület közhasználatú területein a Zuglói ZRt. által végzett fás szárú növények kivágásával kapcsolatos tájékoztató táblák kihelyezéséről

Budapest Főváros XIV. Kerület Zugló Önkormányzata Képviselő-testülete úgy dönt, hogy

1. jóváhagyja a Zuglói Városgazdálkodási Közszolgáltató Zártkörűen Működő Részvénytársaság által kidolgozott, a közhasználatú területeken végzett fakivágások és tájékoztató táblák kihelyezésének rendjéről szóló belső eljárásrendet az előterjesztés 2. melléklete szerinti tartalommal.

2. felkéri a Zuglói Városgazdálkodási Közszolgáltató Zártkörűen Működő Részvénytársaságot, hogy a fakivágások során minden esetben a 3. melléklet szerinti tájékoztató tábla mintát alkalmazza.

3. felhívja a Zuglói Városgazdálkodási Közszolgáltató Zártkörűen Működő Részvénytársaság figyelmét arra, hogy az eljárásrend tapasztalatairól évente készítsen rövid beszámolót a Klíma- és Környezetvédelmi Bizottság számára.


[bookmark: _Hlk198546292]Határidő: azonnal
Felelős: Rózsa András Polgármester (Zuglói Városgazdálkodási Közszolgáltató Zártkörűen Működő Részvénytársaság útján)

